सुरेन्द्र मंथन ने अपनी कुछ रचनाओं में व्यक्ति के मन के बीच झांकने तथा उसकी मानसिकता का कलात्मक चित्रण करने का प्रयास किया है। चोट खाया आदमी में पत्नी की बेवफाई से परेशान, भीतर से खोखला हो चुका डाक्टर, नशों से शक्ति ग्रहण कर स्वयं को शक्तिशाली दर्शाने का प्रयास करता है। जिंदा मैं में प्रशासन अथवा समाज में शक्ति–प्राप्त व्यक्तियों द्वारा कमजोर अथवा शांत व्यक्ति को दबाने या झुकाने की प्रवृत्ति को उजागर किया गया है। शोषण होता रहेगा का स्पष्ट संदेश देती है यह रचना। इस संग्रह में शामिल रचनाएँ बनियान, प्रतीक्षा, फिर से कहना तथा चाल मनोविज्ञान के विषय से सम्बंधित वर्णन योग्य रचनाएँ हैं।